Punktoflugila karpodako

La Punktoflugila karpodako (Carpodacus rodopeplus) estas birdo de la familio de Fringedoj. Tiu specio estas kutime lokata en la genro Carpodacus, sed ĝi estas ankoraŭ sub dubinda pristudo. Karpodakoj estas birdoj brunecaj, kun ruĝaj aŭ rozkoloraj ĝeneralaj nuancoj aŭ markoj en kapo, brusto, pugo ktp. 

Ĝi troviĝas en Ĉinio, Barato, Birmo kaj Nepalo. Ties natura habitato estas subtropikaj aŭ tropikaj altaltitudaj arbustaroj.

Ĝi estas specio kun tre markata seksa duformismo, la ino estas ĝenerale bruna, dum la masklo estas rozkolora sube kaj malhelruĝa en supraj partoj kun tre videbla helroza superokula strizono (kio estas flaveca ĉe inoj) kaj tre helaj punktoj en la tre malhelruĝecaj flugiloj en du flugilstrioj ĉefe sed ne nur (kio nomigas la specion en la komuna nomo). La latina scienca nomo signifas “kun rozkolora vesto”. Kiel ĉe aliaj karpodakoj, ankaŭ tiu havas mallongan dikan bekon.

Referencoj
 BirdLife International 2004.  Carpodacus rodopeplus.   2006 IUCN Ruĝa Listo de Minacataj Specioj. Konsultita la 10an de julio 2007.

Kategorio:Paseroformaj
Kategorio:Fringedoj
Kategorio:Birdoj de Azio